**מבוא**

ז'אן ז'אק רוסו, הפילוסוף בן המאה ה-18 מז'נבה, הביע את התפעלותו מההיסטוריה היהודית במילים אלו:

"היהודים מספקים לנו מחזה מרהיב ... אתונה, ספרטה ורומא נחרבו ולא הותירו אחריהן ילדים על פני האדמה. ציון, שנחרבה, לא איבדה את ילדיה ... מה רבה, ודאי, עוצמתה של מערכת חוקים המסוגלת לפלא שכזה, המסוגלת לעמוד בפני כיבושים, תפוצות, מהפכות, הגליות, המסוגלת לשרוד תחת מנהגים, חוקים ואימפריות של אומות אחרות ... ששנותיה שווים כמעט לשנות קיומו של העולם כולו? כל אדם באשר הוא מוכרח להודות כי זהו פלא נדיר, והסיבה לקיומו - בין אם שמימית או אנושית - ראויה למחקר ולהערצה על ידי כל המלומדים.[[1]](#footnote-1)"

ספרנו זה שומע בעצתו של רוסו וחוקר את הדיפלומטיה של העם היהודי. הוא מסביר ומתחקה אחר יחסי הגומלין בין היהודים ובין שאר האומות החל מימי ממלכת ישראל הקדומה ועד למדינת ישראל בת ימינו.

מסע שכזה הוא הכרחי אך גם שאפתני. ספרים העוסקים במדיניות החוץ של ישראל פותחים, באופן מובן, בעצמאותה של ישראל ב-1948, אך בשל כך, נעדרת מהם הפרספקטיבה הרחבה יותר של ההיסטוריה היהודית. בנוסף, הם נוטים להתמקד רק בהיבטים מסוימים של מדיניות החוץ של ישראל, לרוב בסכסוך הישראלי-ערבי או ביחסי ישראל - ארצות הברית. שבעה עשורים עברו מאז הקמתה של מדינת ישראל, ועדיין חסר בידינו תיאור מעודכן ומקיף של מדיניות החוץ של עם ישראל. הספר דנן נכתב על מנת למלא חלל זה.

רישום ההיסטוריה הדיפלומטית של ישראל מסובך עוד יותר בשל ייחודיותה של היסטוריה זו. ההישרדות המפעימה של העם היהודי לאורך מאות שנים, לאחר השמדתה של הריבונות היהודית בידי האימפריה הרומית בשנת 70 לספירה, נוגדת כל היגיון. במילותיה של רות וייז, היהודים הם "ילדי הקאמבק בסאגה שנוגדת כל סבירות היסטורית"[[2]](#footnote-2). ההיסטוריון הבריטי ארנולד טוינבי השתמש במילה "מאובן" לתיאור העם היהודי, וזאת בדיוק בשל אי-יכולתו למצוא היגיון בהישרדותם הבלתי ניתנת להסבר של היהודים. כשנאלץ להתייחס ללידה הלאומית המחודשת של היהודים במאה ה-20, הודה טוינבי כי: "ישראל יצאה מהתאבנותה כפי שכפור מפשיר על גבי מכונית.[[3]](#footnote-3)" ה"מכונית המופשרת" היא כיום מדינה משגשגת ומוצלחת. ה"מאובן" חזר לחיים.

היסטוריה דיפלומטית עוסקת במדינאות, אך במשך שני שליש מההיסטוריה בת שלושת אלפים השנה שלהם, היו היהודים למעשה חסרי מדינה. בימי קדם, זכו היהודים לריבונות במשך כ-1,000 שנים: תחת ממלכת ישראל המאוחדת (1,050 - 930 לפנה"ס), תחת ממלכת ישראל (930-720 לפנה"ס) וממלכת יהודה (930-586 לפנה"ס), תחת הפרובינציה "יהוד" של האימפריה הבבלית (586-539 לפנה"ס), תחת האימפריה האשורית (539-332 לפנה"ס) והאימפריה היוונית (332-140 לפנה"ס), תחת ממלכת החשמונאים (140-37 לפנה"ס), ותחת הפרובינקיה "יודאיה" של האימפריה הרומית (37-70 לספירה). עם הדיכוי האכזרי של מרד בר-כוכבא בידי הרומאים בשנת 135 לספירה, הפכו היהודים לחסרי מדינה והתפזרו בתפוצות. אולם, גם בגולה, ניהלו מנהיגים יהודים משא ומתן עם ראשי מדינות על מנת לקדם אינטרסים יהודים. יצחק אברבנאל, מלומד ובעל הון יהודי ספרדי בן המאה ה-15, השתמש בהונו כדי לפדות את יהודי ארזילה (מרוקו) מעבדות. הוא הלווה סכומי כסף גדולים למלך ספרד בזמן הרקונקיסטה, ולאחר שהתיישב בוונציה ב-1503, אברבנאל אף ניהל את המשא ומתן להשגת אמנת סחר בין רפובליקת ונציה ובין רפובליקת פורטוגל. בשנת 1655 שכנע מנשה-בן ישראל, מלומד ודיפלומט יהודי מפורטוגל, את אוליבר קרומוול לאפשר ליהודים לשוב לאנגליה. ב-1840, מדינאים יהודים באירופה כגון אדולף כרמיה מצרפת ובעלי הון כגון רוטשילד מאנגליה, שכנעו את ממשלותיהם להפעיל לחץ על הסולטן הטורקי שישים קץ ל"פרשת דמשק", עלילת דם שהתחוללה כנגד יהודי דמשק. משפחת רוטשילד שירתה את האינטרסים של בריטניה במהלך המאה ה-19: הם סייעו לממשלת בריטניה במימון מלחמת קרים (1853-1856) ותעלת סואץ (1875).

בנג'מין ד'יזראלי, ראש ממשלת בריטניה שהיה גאה במורשתו היהודית, פעל בגלוי למען התחייה הלאומית היהודית בארץ ישראל. התנועה הציונית שנוסדה על ידי תאודור הרצל ב-1897 הצמיחה דיפלומטים מקרב מנהיגיה עשרות שנים לפני הקמת מדינת ישראל, בזמן שפעילי ציונות פעלו לשכנוע מנהיגים מרחבי העולם לתמוך ברעיון המדינה היהודית במולדתם ההיסטורית של היהודים. במילים אחרות, למרות היעדר ריבונות יהודית במשך רוב שנות ההיסטוריה של העם היהודי, כן התקיימה "דיפלומטיה יהודית", וחובה להתייחס אליה.

1. הציטוט לקוח מכתבים עצמאיים מאת רוסו שלא פורסמו בחייו. המקור נמצא בספריית נאושאטל בשוייץ, ונוסח באנגלית ניתן למצוא בספרו של לאון פוליאקוב "ההיסטוריה של האנטישמיות. כרך 3 - מוולטייר עד וגנר", 1975, עמ' 104. [↑](#footnote-ref-1)
2. Ruth R. Wisse," Jews and Power". New York: Schocken Books, 2007', xiv [↑](#footnote-ref-2)
3. Michael Bar-Zohar, "Yaacov Herzog: A Biography" ,London, Halban Publishers, 2005 [↑](#footnote-ref-3)